作者:賈至
標題:巴陵早秋，寄荊州崔司馬、吏部閻功曹舍人
內容:謫居瀟湘渚，再見洞庭秋。極目連江漢，西南浸鬥牛。滔滔蕩雲夢，澹澹搖巴丘。曠如臨渤澥，窅疑造瀛洲。君山麗中波，蒼翠長夜浮。帝子去永久，楚詞尚悲秋。我同長沙行，時事加百憂。登高望舊國，胡馬滿東周。宛葉遍蓬蒿，樊鄧無良疇。獨攀青楓樹，淚灑滄江流。故人西掖寮，同扈岐陽搜。差池盡三黜，蹭蹬各南州。相去雖地接，不得從之遊。耿耿雲陽臺，迢迢王粲樓。跂予暮霞裡，誰謂無輕舟。